**Նախագիծ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ**

**Ո Ր Ո Շ ՈՒ Մ**

2021 թվականի N - Ն

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2020 ԹՎԱԿԱՆԻ ՍԵՊՏԵՄԲԵՐԻ 11-Ի N 1514-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ**

Հիմք ընդունելով «Նորմատիվ իրավական ակտերի մասին» Հայաստանի Հանրապետության օրենքի 33-րդ և 34-րդ հոդվածները` Հայաստանի Հանրապետության կառավարությունը ***որոշում է.***

1. Հայաստանի Հանրապետության կառավարության 2020 թվականի սեպտեմբերի 11-ի «Կորոնավիրուսային հիվանդությամբ (COVID-19) պայմանավորված կարանտին սահմանելու մասին» N 1514-Ն որոշման (այսուհետ՝ որոշում) հավելվածի 17.1-ին կետը արադրել հետևյալ խմբագրությամբ.

«17.1. Հայաստանի Հանրապետության պաշտպանության նախարարության զորամասերում արգելվում են կորոնավիրուսային հիվանդության (COVID-19) դեմ պատվաստման բացարձակ հակացուցում չունեցող՝ տվյալ պատվաստանյութի կիրառման հրահանգի համաձայն սահմանված դեղաչափերով (դեղաչափով) ամբողջական պատվաստումը չստացած՝ մեկ դեղաչափով ներարկվող պատվաստանյութի դեպքում պատվաստվելուց հետո 28 օրը (4 շաբաթ), մեկից ավելի դեղաչափի դեպքում՝ վերջին դեղաչափը ստանալուց հետո 14 օրը չլրացած շարքային և կրտսեր ենթասպայական կազմերի պարտադիր զինծառայողների.

1) տեսակցությունները (բացառությամբ տեսազանգից օգտվելու դեպքերի),

2) արձակումները և արձակուրդները (բացառությամբ «Զինվորական ծառայության և զինծառայողի կարգավիճակի մասին» Հայաստանի Հանրապետության օրենքի 28-րդ հոդվածի 6-րդ մասի 2-րդ կետով նախատեսված՝ ընտանիքի անդամի ծանր հիվանդության կամ մահվան, կամ 9-րդ մասով սահմանված, ինչպես նաև 11-րդ մասի համաձայն՝ 15 օրացուցային օրից ավելի տրվող վերականգնողական արձակուրդների):»:

2. Սույն որոշումն ուժի մեջ է մտնում պաշտոնական հրապարակմանը հաջորդող օրվանից:

|  |  |
| --- | --- |
| **Հայաստանի Հանրապետության վարչապետ** | **Ն. Փաշինյան** |
| **Երևան** |  |

**ՀԻՄՆԱՎՈՐՈՒՄ**

**«Հայաստանի Հանրապետության կառավարության 2020 թվականի սեպտեմբերի 11-ի N 1514-Ն որոշման մեջ փոփոխություն կատարելու մասին» Կառավարության որոշման նախագծի ընդունման**

**1. Իրավական ակտի ընդունման անհրաժեշտությունը**

Որոշման նախագծի ընդունումը պահմանավորված է ՀՀ պաշտպանության նախարարության զորամասերում կորոնավիրուսի (COVID-19) հիվանդության տարածման կանխարգելման, ինչպես նաև պատվաստումների գործընթացի խթանման անհրաժեշտությամբ:

**2. Ընթացիկ իրավիճակը և խնդիրները**

Հայաստանի Հանրապետությունում և ՀՀ զինված ուժերում կո­րո­նավիրուսային հիվանդացությամբ (COVID-19) պայմանավորված համաճարա­կային իրավիճակի՝ 2021 թվականի ամառային ամիսներին արձանագրված համե­մատաբար դրական փոփոխությունների արդյունքում, համաձայն ՀՀ Կառավարու­թյան 2020թ. սեպ­տեմբերի 11-ի №1514 որոշման դրույթներին համապատասխան կազմված ՀՀ պա­շ­տ­­պանության նախարարի հրամանի՝ ս.թ. հուլիս ամսին նախկինում գործող՝ ժամկետային պար­տա­դիր զինծառայողների արձակումների ու արձակուրդների սահմանա­փակում­նե­րը հանվել էին, սակայն աշնանը, համաճա­րակային իրավիճակի կտրուկ վատթարաց­ման և հիվանդացության արձանագրված «երիտասարդացման» պատճառով, այդ սահ­մանա­փակումները ժամանակավոր՝ ս.թ. հոկտեմբերի 14-ից նոյեմբերի 14-ը, կրկին ուժի մեջ մտան ՀՀ պաշտպանության նախարարի մեկ այլ հրամանով, այնուհետև եր­կա­րաց­վեցին մինչև 2022թ. հունվարի 16-ը՝ պայմանով, որ արձակումներն ու արձակուրդները տրամա­դրվեն միայն այն ժամկետային պարտադիր զինծառայողներին, ովքեր ստացած կլի­նեն կորոնավիրու­սային հիվանդության դեմ պատվաստումը։ Այդպիսի ձևա­կերպ­մամբ սահմանափա­կումը միտված էր խրախուսելու կորոնավիրուսային հիվանդության դեմ ներկայումս միակ գործուն պայքարի միջոց հանդիսացող սպեցիֆիկ իմունա­կան­խա­ր­գել­ման կիրառումը:

ՀՀ Կառավարության 2021 թվականի նոյեմբերի 11-ի 1834-Ն որոշմամբ ՀՀ Կառավարության 11.09.2020թ. 1514-Ն որոշ­ման մեջ կա­տար­ված փոփոխությունների արդյունքում, տեսակցությունների, արձա­կումների ու ար­ձա­կուր­դների սահմանափակումը կրկին կիրառվում է հավասա­րապես և՛ պատվաստ­ված, և՛ չպատվաստված ժամկետային պարտադիր զինծառա­յողների նկատմամբ, ինչը կարող է հանգեցնել պատվաստումների գործընթացի ինտենսիվության կտրուկ նվազման։

**3. Կարգավորման նպատակը և բնույթը**

Որոշման նախագծով նախատեսվում է կանոնակարգել պատվաստված զինծառայողների արձակումների և արձակուրդների գործընթացը:

**4. Լրացուցիչ ֆինանսական միջոցների անհրաժեշտությունը և պետական** **բյուջեի եկամուտներում ու ծախսերում սպասվելիք փոփոխությունները**

Որոշման նախագծի ընդունումը 2021 թվականի պետական բյուջեում և հետագա տարիների բյուջեներում լրացուցիչ ֆինանսական միջոցների անհրաժեշտության և պետական բյուջեի եկամուտներում ու ծախսերում փոփոխությունների չի հանգեցնում:

**5. Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ**

Որոշման նախագիծը կապված չէ ռազմավարական կամ ոլորտային այլ փաստաթղթերի հետ: